CELEX: 
Language: et
Date: 2017-09-20 00:00:00
Title: KOMISJONI DELEGEERITUD MÄÄRUS (EL) …/…, millega muudetakse määrust (EÜ) nr 589/2008 vabalt peetavate kanade munade turustusnormide osas kanade piiratud pääsu korral jooksuaedadesse

SELETUSKIRI
            
            
               1.DELEGEERITUD ÕIGUSAKTI TAUST
            
            
               Komisjoni määruses (EÜ) nr 589/2008 on sätestatud nõukogu määruse (EÜ) nr 1234/2007 üksikasjalikud rakenduseeskirjad munade turustusnormide kohta. Eelkõige on määruse (EÜ) nr 589/2008 II lisa punktis 1 esitatud miinimumnõuded, mida kohaldatakse vabalt peetavate kanade munade suhtes. Määrusega (EL) nr 1308/2013 asendati nõukogu määrus (EÜ) nr 1234/2007 ning kooskõlas määruse (EL) nr 1308/2013 artikliga 227 anti komisjonile õigus võtta vastu delegeeritud õigusakte sellega seotud valdkonnas.
            
            
               Praegu kehtivate turustusnormidega on ette nähtud, et vabalt peetavate kanade mune ei tohi enam sellistena märgistada juhul, kui veterinaarsetel põhjustel on kanade pääsu jooksuaeda [Termin on muutunud. Varem kasutatud „uiteväli“] piiratud kauemaks kui 12 nädalaks. 2016. ja 2017. aastal esinenud linnugripi puhangute tõttu pikendasid veterinaarasutused kõnealust kanalas pidamise aega ning mune tuli turustada õrrekanade munadena, millega kaasnes vastavalt väärtuse vähenemine.
            
            
               Näib olevat vajalik muuta määruse (EÜ) nr 589/2008 II lisa, et kohandada asjaomaseid turustusnorme ja näha ette erandi pikem kohaldamisaeg. Eeskirjade ühtlustatud rakendamiseks kogu liidus täpsustatakse käesoleva läbivaatamisega erandi kohaldamisaja algust. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon arutas delegeeritud õigusakti eelnõusse lisatavaid aspekte liikmesriikide määratud ekspertidega ühise turukorralduse eksperdirühma viiel koosolekul ajavahemikul märtsist juulini 2017 ning võttis arvesse nende konsultatsioonide ajal esitatud seisukohti ja arvamusi ning kõnealustel kohtumistel huvirühmadega arutatud aspekte.
            
            
               Delegeeritud õigusakti eelnõu üle toimus parema õigusloome portaalis avalik konsultatsioon nelja nädala jooksul ajavahemikul 7. augustist kuni 4. septembrini 2017. Kokku laekus tagasisidena 40 vastust. Ligikaudu pool asjakohastest vastustest saadi eraisikutelt ja pool kutseorganisatsioonidelt. Märkused ja ettepanekud jagunesid paindlikumat lähenemisviisi (nt kavandatava erandi täiendavat laiendamist) nõudvate ettevõtjate organisatsioonide ja kodanike vahel, kelle arvates on kavandatava erandi kohaldamisaeg juba praegu liiga pikk. Seega tundub eelnõu tekst olevat sobivas tasakaalus. Kavandatud muudatustest kaugemale minemine, nähes ette veelgi pikemad ajavahemikud erandi kohaldamiseks, seaks ohtu turustusnormi otstarbekuse.
            
            
               Euroopa Parlamendi eksperte teavitati kõigist neist aruteludest ja kutsuti kõikidele koosolekutele.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusaktiga muudetakse komisjoni määrust (EÜ) nr 589/2008 vabalt peetavate kanade munade turustusnormide osas kanade piiratud pääsu korral jooksuaedadesse.
            
            
               Selleks et ühtlustada vabalt peetavate kanade munade suhtes kohaldatava erandi kohaldamisaja rakendamist ning võtta arvesse hiljutisi ja tulevasi pikemat aega kestvaid loomataude, on vaja täpsustada erandi kohaldamisaja algust ning ette näha erandi pikem kohaldamisaeg. Seepärast on vaja muuta vabalt peetavate kanade munade turustusnorme kanade piiratud pääsu korral jooksuaedadesse, et võimaldada tootjatele suuremat paindlikkust, samas säilitades turustusnormide asjakohasuse ja tagades tarbijate usalduse.
            
            
            
               KOMISJONI DELEGEERITUD MÄÄRUS (EL) …/…,
            
            
               20.9.2017,
            
            
               millega muudetakse määrust (EÜ) nr 589/2008 vabalt peetavate kanade munade turustusnormide osas kanade piiratud pääsu korral jooksuaedadesse
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007,
                  1
                eriti selle artikli 75 lõiget 2,
            
         
         
            
               ning arvestades järgmist:
            
            
               (1)Komisjoni määruses (EÜ) nr 589/2008
                  2
                on sätestatud nõukogu määruse (EÜ) nr 1234/2007
                  3
                üksikasjalikud rakenduseeskirjad munade turustusnormide kohta. Eelkõige on määruse (EÜ) nr 589/2008 II lisa punktis 1 esitatud miinimumnõuded, mida kohaldatakse vabalt peetavate kanade munade suhtes.
            
            
               (2)Määrusega (EL) nr 1308/2013 asendati nõukogu määrus (EÜ) nr 1234/2007 ning kooskõlas määruse (EL) nr 1308/2013 artikliga 227 anti komisjonile õigus võtta vastu delegeeritud õigusakte sellega seotud valdkonnas.
            
            
               (3)Määruse (EÜ) nr 589/2008 II lisa punkti 1 alapunktiga a on ette nähtud erandi kohaldamisaeg, mille jooksul tohib mune turustada vabalt peetavate kanade munadena juhul, kui ühenduse õiguse alusel on inimeste ja loomade tervise kaitsmise huvides kehtestatud jooksuaias [Termin on muutunud. Varem kasutatud „uiteväli“] viibimise piirang (piirangu võivad kehtestada ka veterinaarasutused), mis ei tohi aga kesta kauem kui 12 nädalat. Pärast liidus esinenud tõsiseid lindude gripi puhanguid näib olevat asjakohane kehtestada erandi pikem kohaldamisaeg ning täpsustada eeskirju nende ühtlustatud rakendamiseks kogu liidus, eelkõige seoses erandi kohaldamisaja algusega.
            
            
               (4)Seepärast tuleks määruse (EÜ) nr 589/2008 II lisa vastavalt muuta.
            
            
               (5)Kõnealuse meetme viivitamata rakendamise tagamiseks peaks käesolev määrus jõustuma kolmandal päeval pärast selle avaldamist Euroopa Liidu Teatajas,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EÜ) nr 589/2008 II lisa asendatakse käesoleva määruse lisa tekstiga. 
            
            
               Artikkel 2
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 20.9.2017
            
            
               
                     Komisjoni nimel
               
               
                     president
                     Jean-Claude JUNCKER
               
               
            
         
         
            
                  
                     (1)
                  ELT L 347, 20.12.2013, lk 671. 
               
               
                  
                     (2)
                  Komisjoni 23. juuni 2008. aasta määrus (EÜ) nr 589/2008, millega sätestatakse nõukogu määruse (EÜ) nr 1234/2007 üksikasjalikud rakenduseeskirjad munade turustusnormide kohta (ELT L 163, 24.6.2008, lk 6).
               
               
                  
                     (3)
                  Nõukogu 22. oktoobri 2007. aasta määrus (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (ELT L 299, 16.11.2007, lk 1).
               
            
      
    ---documentbreak--- 
      
         
         
            
               LISA
            
            
               Tootmissüsteemide miinimumnõuded munade eri tootmisviiside puhul
            
            
               1.„Vabalt peetavate kanade munad“ peavad olema toodetud tootmissüsteemides, mis vastavad vähemalt nõukogu direktiivi 1999/74/EÜ artiklis 4 sätestatud tingimustele.
            
            
               Eelkõige peavad olema täidetud kõik järgmised tingimused:
            
            
               a)kanadel peab olema terve päev avatud pääs jooksuaeda. See nõue ei keela siiski tootjal tõkestamast sinna pääsu hommikutundidel piiratud ajavahemiku jooksul vastavalt headele põllumajandustavadele, sealhulgas headele loomakasvatustavadele.
            
            
               Kui liidu õiguse alusel vastu võetud meetmetega peaks inimeste ja loomade tervise kaitsmise huvides olema nõutud kanade jooksuaias viibimise piirang, võib mune piirangust olenemata jätkuvalt turustada vabalt peetavate kanade munadena, tingimusel et munakanade pääsu jooksuaeda ei ole piiratud rohkem kui järjestikuse 16 nädala jooksul. Kõnealune maksimaalne ajavahemik algab kuupäevast, mil ühel ajal lindlasse pandud asjaomase munakanakarja pääsu jooksuaeda tegelikult piirati; 
            
            
               b)jooksuaiad, kuhu kanad pääsevad, on kaetud peamiselt taimkattega ning neid ei kasutata muuks otstarbeks, välja arvatud kasutamine viljapuuaedade, metsamaa ja kariloomade karjamaana, kui pädevad asutused on jooksuaedade karjamaana kasutamiseks loa andnud;
            
            
               c)suurim loomkoormus ei tohi ületada 2 500 kana kasutusala hektari kohta või ühte kana 4 m2 kohta. Kui ühe kana kohta on kasutada vähemalt 10 m2 ja kui kasutatakse rotatsioonisüsteemi ning kanadel on linnukarja eluaja jooksul võrdne juurdepääs kogu territooriumile, peab karjaalal alati olema vähemalt 2,5 m2 kana kohta;
            
            
               d)jooksuaedade raadius ei tohi ületada 150 meetrit hoone lähimast väljumisluugist. Kuni 350 meetrine raadius hoone lähimast väljumisluugist on siiski lubatud, kui kogu jooksuaias on ühtlaste vahemaade järel piisav arv direktiivi 1999/74/EÜ artikli 4 lõike 1 punkti 3 alapunkti b alapunktis ii määratletud tähenduses varjualuseid, ühe hektari kohta vähemalt neli varjualust.
            
            
               2.„Õrrekanade munad“ peavad olema toodetud tootmissüsteemides, mis vastavad vähemalt direktiivi 1999/74/EÜ artiklis 4 sätestatud tingimustele.
            
            
               3.„Puuris peetavate kanade munad“ peavad olema toodetud tootmissüsteemides, mis vastavad vähemalt:
            
            
               a) direktiivi 1999/74/EÜ artiklis 5 sätestatud tingimustele kuni 31. detsembrini 2011 või
            
            
               b) direktiivi 1999/74/EÜ artiklis 6 sätestatud tingimustele.
            
            
               4.Liikmesriigid võivad lubada ettevõtetele, kus on kuni 350 munakana või kus kasvatatakse tõumunakanu, erandeid käesoleva lisa punktidest 1 ja 2, mis on seotud direktiivi 1999/74/EÜ artikli 4 lõike 1 punkti 1 alapunkti d teises lauses ning punkti 1 alapunktis e, punktis 2, punkti 3 alapunkti a alapunktis i ja punkti 3 alapunkti b alapunktis i osutatud kohustustega.